આમ તો મંજુલાદેવી પાસે ગળામાં પહેરવા માટે અવનવી ડિઝાઇનના એકાદ ડઝન જેટલા નેકલેસ હતા. એ છતાં પન્નાનો આ હાર એને સૌથી વધુ પ્રિય હતો. મુંબઈના સૌથી મોંઘા ઝવેરી પાસે ખાસ ઓર્ડર આપીને એ બનાવડાવેલો હતો. પન્નાની વચ્ચે છૂટક છૂટક માણેક પણ એવી કલાત્મક રીતે હારમાં ગોઠવાયેલા હતા કે જોનારની નજર મંજુલાની ગરદન ઉપર જ અટકી જતી હતી. આ હારને મંજુલા જીવની જેમ સાચવતી હતી. ખાસ પ્રસંગ કે તહેવારના દિવસે જ એને તિજોરીમાંથી કાઢીને પહેરે અને અવસર પતે કે તરત કાળજીપૂર્વક એને તિજોરીમાં ગોઠવી દેતી હતી.